Rijeka, 30. rujna 2019.g.

**POZIV NA KONFERENCIJU ZA MEDIJE**

**PREDSTAVLJANJE PROGRAMA ZA 2020. PROGRAMSKOG PRAVCA LUNGOMARE ART**

**RIJEKE 2020 – EUROPSKE PRIJESTOLNICE KULUTRE**

**U utorak, 1. listopada 2019. godine u 10,30 sati u RiHubu** (Ivana Grohovca 1a, Rijeka) održat će se konferencija za medije na kojoj će biti predstavljen **program za 2020. godinu, programskog pravca *Lungomare Art* Rijeke 2020 – Europske prijestolnice kulture**.

Na konferenciji za medije sudjeluju:

* **Vojko Obersnel**, gradonačelnik Rijeke
* **Sonja Šišić**, pročelnica Upravnog odjela za kulturu, sport i tehničku kulturu Primorsko-goranske županije
* **Ivan Šarar**, pročelnik Odjela za kulturu Grada Rijeke
* **Emina Višnić**, direktorica RIJEKE 2020
* **Iva Kelentrić**, glavna voditeljica programa Lungomare Art Rijeke 2020 – Europske prijestolnice kulture

Programski pravac **Lungomare Art** Rijeke 2020 – Europske prijestolnice kulture postavlja **11 trajnih umjetničkih radova na 10 mjesta na području Kvarnera**. Svi umjetnički radovi tiču se određenih posebnosti samog mjesta u kojem se postavljaju, a ideja vodilja je koncentrirati se na **posebnost koja je važna lokalnoj zajednici, a koja u određenoj mjeri povezuje i baštinu i sadašnji trenutak**. **Autori instalacija** **renomirani su umjetnici i umjetnice, dizajneri i arhitekti iz Hrvatske, Europe, Japana i Čilea**.

Zahvaljujući projektu Europske prijestolnice kulture, u Rijeci i na području Kvarnera **suvremena**

**umjetnost izlazi iz muzeja i susreće se s lokalnim zajednicama** stvarajući **novu kulturno-umjetničko-turističku rutu** koja donosi novu vrijednost mjestima koja su obuhvaćena ovim programom. Programska cjelina EPK projekta, Lungomare Art, na ovaj način, postavljanjem trajnih umjetničkih radova, otkriva **priče koje nije moguće naći u uobičajenim turističkim brošurama**. Kao polazište za istraživanje ove umjetnosti i ovih priča može se odabrati bilo koja lokacija. Na obali: na ulazu u **Brseč**, na planinarskoj stazi kod **Lovranske Drage**, na trgu i ispod mora u **Voloskom**, **u ribarnici u Rijeci**, na **plaži Grčevo** na riječkim Pećinama, na plaži Svežanj na Žurkovu u **Kostreni** i u središtu **Crikvenice**. Ili pak na otocima: park uz pristanište u **Loparu** na Rabu, iznad **Baške** na Krku i na Veloj rivi u **Malom Lošinju**.

Novinarima će na konferenciji za medije biti podijeljena šira pisana informacija s detaljnijim opisom ovog programskog pravca.

Unaprijed zahvaljujem na odzivu i srdačno pozdravljam.

**Kontakt za medije:** **Lena Stojiljković –** Odnosi s medijima

 lena.stojiljkovic@rijeka2020.eu M: +385 91 612 63 42